CXL.  Possessiones ecclesiae collegiatae B. Mariae Brugis recenset, easque privilegio apostolico confirmat.   (Verulis, Maii 4.) [MIRAEUS,  Opp. Diplom.,  II, 977.]
Author: Lucius III

LUCIUS episcopus, servus servorum Dei, dilectis filiis GILBERTO praeposito S. Mariae Brugensis ejusque fratribus tam praesentibus quam futuris canonice substituendis, in perpetuum.

Effectum justa postulantibus indulgere et vigor postulat aequitatis et ordo exigit rationis, praesertim quando petentium voluntatem et pietas adjuvat et veritas non relinquit. Eapropter, dilecti in Domino filii, vestris justis postulationibus clementer annuimus et praefatam ecclesiam in qua divino mancipati estis servitio, ad exemplar felicis recordationis Alexandri papae praedecessoris nostri sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona eadem ecclesia in praesentiarum juste et canonice possidet aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Ecclesiam de Sisela cum decimis et aliis pertinentiis suis; census quos homines vestri vobis annuatim exsolvunt; concessionem quoque bonae memoriae Balderici quondam Noviomensis episcopi quam parochiali ecclesiae vestrae Sanctae Mariae quae apud Brugense oppidum sita est fecit, felicis memoriae praedecessorum nostrorum Paschalis et Alexandri papae vestigiis inhaerentes auctoritate apostolica confirmamus; scilicet ut altare beatae Mariae juxta quod praedecessor noster decrevit, ab omni exactione sit liberum. Canonici illic constituti eligendi praepositum suum canonicam habeant et liberam potestatem, in canonibus videlicet expressam, qualem enim canonici habuisse noscuntur, nunc de propria ecclesia, nunc de aliena praepositum eligentes. Cui quidem episcopus canonicorum spiritualem curam et providentiam substantiae temporalis assignet. Ipse vero ab episcopo utramque praelationem accipiat, et pro utraque ei reverentiam canonicam et subjectionem impendat. Cum autem generale interdictum terrae fuerit, liceat vobis clausis januis, non pulsatis campanis, exclusis excommunicatis et interdictis, suppressa voce, divina officia celebrare. Sepulturam praeterea ecclesiae vestrae liberam esse decernimus, ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti fuerint, nullus obsistat, salva tamen justitia illarum ecclesiarum a quibus mortuorum corpora assumuntur. Ad haec libertates et immunitates ac rationabiles consuetudines in ecclesia vestra hactenus observatas ratas habemus, easque futuris sancimus temporibus permanere. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus. Ego Theodinus Portuensis et Sanctae Rufinae episcopus. Ego Henricus Albanensis episcopus. Ego Petrus presbyter cardinalis titulo Sanctae Susannae. Ego Vinciamus presbyter cardinalis titulo S. Stephani de Monte. Ego Laborans presbyter cardinalis S. Mariae trans Tiberim, titulo Calixti. Ego Isandus presbyter cardinalis titulo Basilicae XII Apostolorum. Ego Jacobus diaconus Sanctae Mariae in Cosmedino. Ego Bobo diaconus cardinalis S. Angeli. Ego Gratianus Sanctorum Cosmae et Damiani diaconus cardinalis. Ego Soffredus Sanctae Mariae in Via Lata diaconus cardinalis Ego Albinus diaconus cardinalis Sanctae Mariae Novae Datum Veruli, per manum Alberti sanctae Romanae Ecclesiae presbyteri cardinalis et cancellarii IV Nonas Maii, indictione II, Incarnationis Dominicae anno 1184, pontificatus vero domni Lucii papae III anno III.